לאס וגאס

היסטוריה

שם המקום - "לאס וגאס" ניתן למקום על ידי קבוצת המגלים הספרדיים בראשותו של אנטוניו ארמיחו שעצרה במקום למנוחה בדרכם לטקסס. באותה עת היו בעמק לאס וגאס מספר מעיינות שהזינו נאות מדבר קטנים. "לאס וגאס" בספרדית פירושו "כרי מרעה".
המתיישבים הראשונים שהתיישבו באזור היו מורמונים שהתיישבו באזור בשנת 1854. איכרים אלה התיישבו בעמק מתוך כוונה לנצר את האינדיאנים המקומיים משבט פאלוט. המתיישבים עזבו את המקום בשנת 1857.
הצבא האמריקני בנה במקום את מבצר בייקר בשנת 1864, ובשנת 1895 שבו לעמק החקלאים המורמונים.
המעיינות שבעמק הפכו אותו לתחנה בדרכן של שיירות הכירכרות מערבה, ולאחר מכן תחנת עצירה לרכבות בדרכן ללוס אנג'לס, קליפורניה.
העיר לאס וגאס נוסדה ב-15 במאי 1910 בעת ששטחי העיר נמכרו במכירה פומבית. העיר התאגדה רשמית בשנת 1911, ובשנת 1931 הפכו ההימורים לחוקיים בעיר. בשנת 1941 החלו להיבנות מלונות הקזינו בעיר, חלקם על ידי ארגוני הפשע המאורגן.
המאפיונרים היהודים באגסי סיגל ומאיר לנסקי עמדו מאחורי פיתוחה של העיר, שהפכה ל"גן עדן" למהמרים.
לאס וגאס מכונה "עיר החטאים" בשל בתי הקזינו הרבים, מכירת משקאות חריפים בעיר בכל שעות היום, ובשל שירותי המין הרבים המצויים בעיר.
מלון המיראז' שנפתח בשנת 1989 החל את מגמת התרכזותם של מלונות התיירים לאורך רחוב הסטריפ. בשל גודלה של העיר, והמחיר הזול של שטחי הקרקע בעיר, העיר גדלה במספר תושביה ובשנת 2001 היה אזור מטרופולין לאס וגאס האזור עם גידול האוכלוסין הגבוה ביותר בארצות הברית.
לאס וגאס היא עד היום מוקד עולמי מרכזי למשקיעים מארצות הברית ומרחבי העולם בתחומי ההימורים, המלונאות והבידור. הידוע בין גדולי המשקיעים הוא המיליארדר שלדון אדלסון, שבבעלותו נמצאת חברת לאס וגאס סאנדס.

שלטון מקומי

מרבית האנשים המתגוררים בלאס וגאס רבתי מתגוררים מחוץ לעיר, באזור שאינו נחשב אזור עירוני (מתוך 1.6 מיליון תושבים בלאס וגאס רבתי, כ־690,000 מתגוררים מחוץ לאזור העירוני).
העיר לאס וגאס מנוהלת על ידי מועצה נבחרת שבראשה עומד ראש עיר.
שמורה אינדיאנית של שבט פאיוטה נמצאת במרכז העיר לאס וגאס.

גאוגרפיה

העיר לאס וגאס היא נווה מדבר מלאכותי במדבר מוהאבי. שטחה 293.6 קילומטר רבוע מתוכם 293.5 קמ"ר שטחי יבשה, ו-0.1 קמ"ר שטחי מים (0.04%).
העיר ממוקמת בתוך עמק מוקף הרים שצבעם אדמוני.
רוב המים לתצרוכת העיר, על דשאיה ומזרקותיה, מובלים מאגם מיד שבנהר קולורדו, 50 קילומטר מהעיר. שאיבת יתר של מי התהום באזור העיר גרמה לירידת מפלסם ולשקיעת קרקע מסוכנת. את רוב החשמל לעיר מספקת תחנת הכח הצמודה לסכר הובר שעל נהר הקולורדו.

אקלים

אקלימה של לאס וגאס הוא אקלים מדברי. בעיר יורדים משקעים מועטים ביותר, והטמפרטורות בגובה 40° מעלות צלזיוס אופייניות לחודשים מאי - ספטמבר, ויכולות להגיע ל-46° מעלות צלזיוס. החורפים קרים יותר, וכמות המשקעים הממוצעת היא 102 מילימטרים. משקעים מועטים יורדים בחודשי האביב, ובקיץ, בין יולי לספטמבר, ייתכנו סופות רעמים בשעות אחרי הצהריים. בהרים סביב העיר ייתכנו שלגים בין דצמבר ליוני.
בשל הקרקע המדברית של אזור העיר אשר אינה סופגת את המשקעים, ירידת גשמים מלווה בדרך כלל בשיטפונות.
על רקע ההתחממות הגלובלית ועליית טמפרטורות ממוצעת באזורי אקלים נרחבים בכדור הארץ, לאס וגאס היא העיר שמתחחמת בקצב המהיר ביותר מבין הערים של ארצות ברית. מאז 1970 הטמפרטורות הממוצעות בה עלו ב–3.2 מעלות צלזיוס, ואיתן עלייה במקרי המוות כתוצאה מעומסי חום. דו"חות של איגוד המדענים המודאגים  צופים שאם לא יהיה שינוי עולמי ברמות פליטת גזי החממה, המצב ימשיך להחמיר ויחייב שינויים באורח החיים ויפגע ביעילות הכלכלית.
התחממות זו גררה שינוי בשיח ובנורמות העסקיות בלאס וגאס, כך למשל, החל משנת 2016 מבני העירייה מחד, ורבים מבתי המלון של העיר מאידך, הגבירו משמעותית את השימוש שלהם באנרגיה מתחדשת.

כלכלה

עיקר כלכלתה של העיר מתבססת, והתבססה תמיד, על תיירות והימורים. בשנות האלפיים, מנסה העיר לגוון את בסיסה הכלכלי באמצעות פיתוחה של התעשייה עתירת הידע בעיר וביסוסה כמרכז מסחרי.
באופן מסורתי לאס וגאס ידועה בגישה מתירנית במיוחד לחירות הכלכלית של העסקים בעיר. בעשור השני של המאה ה-21, על רקע עליית טמפרטורה משמעותית בעיר, מגמה זו נחלשה מעט, כאשר גם העירייה וגם ממשלת נבאדה מתחילות לקדם - באופן חוצה מפלגות - יוזמות שונות להקטנת פליטת גזי החממה.

תחבורה

נמל התעופה הבינלאומי מק'קארן הוא שדה התעופה הראשי של אזור לאס וגאס.
המונורייל של לאס וגאס - הרכבת העילית, נוסע בין מלון MGM Grand בדרום הסטריפ, לאורך הסטריפ ועד מלון סהרה בצפון.

תרבות

באזור לאס וגאס מספר רב של מוזיאונים ובהם: מוזיאון ניסויי האטום, גלריית האומנות בלאג'יו הנמצאת בתוך מלון בלאג'יו, מוזיאון מחוז קלארק, מוזיאון אלביס - א - ראמה, מוזיאון התעופה האוורד וו. קנון הנמצא בנמל התעופה הבינלאומי מק'קארן, מוזיאון גוגנהיים הרמיטז' הממוקם במלון ונישיאן ועוד.

ספורט

בתחום הספורט לאס וגאס והמטרופולין שסביבה ידועים בעיקר בהיותם מרכז עולמי לאיגרוף מקצועני. העיר והמטרופולין מארחים לאורך השנים אירועי איגרוף גדולים רבים, כולל קרבות שנחשבים לבין הגדולים בהיסטוריה של הענף. רובם של קרבות האיגרוף נערכים בזירות שמוקמות במלונות הגדולים שבסטריפ.
עד 2017 לא הייתה בעיר מעולם קבוצה ייצוגית באחת מהליגות המקצועניות הראשיות בארצות הברית. ב-2017 החלה לפעול קבוצה ייצוגית ראשונה לעיר בליגה ראשית, קבוצת ההוקי קרח וגאס גולדן נייטס שהצטרפה לליגת ה-NHL. בשנים הקרובות צפויה לעבור לעיר קבוצת הפוטבול אוקלנד ריידרס מליגת ה-NFL.